Egpaar aangeval toe hulle na kafee stap | Netwerk24
Egpaar aangeval toe hulle na kafee stap
Deur Reneilwe Dhludhlu 13 Januarie 2018 22:25
'n Egpaar van Ermelo in Mpumalanga is erg beseer nadat hulle Vrydagaand deur drie onbekende mans aangeval is terwyl hulle na 'n kafee op die dorp gestap het.
Niks is van hulle gesteel nie, hoewel hulle juwele en kontant by hulle gehad het.
Die man (55) en vrou (60) was kort ná 22:00 op pad na 'n kafee 1 km van hul huis af toe 'n wit Golf verby hulle ry. Hulle was nog sowat 500 m weg van die kafee.
Die motor het omgedraai en drie mans het daaruit gespring.
Volgens Louis Geldenhuys van die plaaslike buurtwag het die mans die vrou in die motor ingedwing. Haar man het probeer om haar te help, maar is geskiet.
"Met die eerste skoot het hulle hom gemis. Die tweede een het hom op sy been getref," sê Geldenhuys.
Hy sê die mans het toe met die vrou weggery. Sy is sowat 20 minute later langs 'n grondpad in die township gevind.
"Hulle het haar tone afgekap. Ek weet nie presies hoeveel tone is afgekap nie. Haar kop is ook gekap en haar skedel is gebreek," sê Geldenhuys.
Hy sê dit is onbekend waarmee sy gekap is, maar dit lyk soos 'n skerp voorwerp. Hulle vermoed dit was 'n byl.
"Sy is erg getraumatiseerd en kon nog nie vir ons sê waarmee sy gekap is nie."
Volgens Geldenhuys is sy in die Ermelo- provinsiale hospitaal opgeneem en tot Saterdag omstreeks 07:00 geopereer. Haar man is ontslaan.
"Die motief vir die aanval is onbekend. Sy het R400 en juwele by haar gehad. Niks is gesteel nie. So, roof was nie die motief nie," sê Geldenhuys.